text: Trekantområdet får lov til at beholde alle sine ambulancer
  06 februar 2017 kl. 16.33
  Region Syddanmark ville nedlægge en ambulance i Trekantområdet for at få råd til en ekstra på Fyn. Nu får trekantområdet alligevel lov til at beholde den. 
  Trekantområdet mister alligevel ikke en ambulance til Faaborg-Midtfyn Kommune, som det ellers blev meldt ud tidligere. 
  I den fynske kommune er responstiden oppe på 10,2 minutter, mens den i trekantområdet er tre minutter kortere. Derfor foreslog politikerne i regionen, at der kunne spares en ambulance i trekantområdet og dermed få råd til at indsætte en ekstra på Fyn.
   Thyge Nielsen (V), formand for det præhospitale udvalg: " Nu skal der være ro, og vi ønsker en stabil drift i en længere periode."
  Det præhospitale udvalg i Region Syddanmark foreslår, at den ekstra ambulance i 2017 på Fyn i stedet finansieres indenfor den nuværende økonomiske ramme, og at pengene til ambulancen i 2018 og fremad findes i forbindelse med forhandlingerne om regionens budget for 2018.
  - Der har i lang tid været meget tumult omkring redderne. Nu skal der være ro, og vi ønsker en stabil drift i en længere periode, siger formand for det præhospitale udvalg, Thyge Nielsen (V), til TV SYD.
  Regionsrådet skal drøfte forslaget fra det præhospitale udvalg den 27. februar 2017.
  